**Informácia pre občanov**

 **Od 1.7.2015** vstúpil do platnosti nový **zákon č. 125/2015 o registri adries a o zmene a doplnení niektorých zákonov spolu s vyhláškou č. 141/2015**, ktorou sa mení a dopĺňa vyhláška Ministerstva vnútra Slovenskej republiky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb.

Tento zákon prináša klientom nové povinnosti a tiež aj sankcie pri ich nesplnení, v tejto súvislosti sa mení a dopĺňa zákon č. 369/1990 Z. z. a iné právne predpisy (zákon 235/1998 Z. z., zákon č. 324/2011 Z. z., zákon č. 224/2006 Z. z.).

**Čo je pre obyvateľov dôležité?**

Vzniká nová povinnosť pre stavebníkov, a to zameranie adresného bodu aj v prípade, ak ide o staršie budovy a vlastník doteraz nepožiadal o určenie čísla, prípadne čísel pre budovu

**Adresným bodom** je priestorový údaj, ktorý označuje polohu

* každého vstupu do budovy, ktorej je určené orientačné číslo, alebo
* hlavného vstupu do budovy, ak budova nemá určené orientačné číslo a má určené súpisné číslo (**§ 3 ods. 1 zákona č. 125/2015**).

**Adresný bod** sa vyznačí v zameraní adresného bodu, ktoré sa vyhotovuje v listinnej podobe a ako elektronický dokument. Vyhotovenie zamerania adresného bodu zabezpečí stavebník pred podaním žiadosti o určenie súpisného čísla a orientačného čísla (**§ 3 ods. 4 zákona č. 125/2015**).

**Vzniká povinnosť požiadať o určenie čísiel v zákonom stanovenej lehote**

* **osoba určená v kolaudačnom rozhodnutí je povinná požiadať** o určenie súpisného a orientačného čísla podľa odsekov **1a 2 do 30 dní odo dňa právoplatnosti kolaudačného rozhodnutia**, ak tak neurobí, obec určí súpisné číslo a orientačné číslo podľa odsekov 1 a 2 aj bez žiadosti. Predo dňom právoplatnosti kolaudačného rozhodnutia na účel prevodu vlastníctva k budove alebo poistenia budovy obec môže na žiadosť určiť stavebníkovi súpisné a orientačné číslo aj bez kolaudačného rozhodnutia (**§ 2c ods. 3 zákona č. 369/1990).**

**Povinnosťou sa stáva viditeľné označenie budovy súpisným a orientačným číslom**

* **vlastník budovy je povinný mať viditeľne označenú budovu tabuľkou so súpisným číslom a s tabuľkou s orientačným číslom, ak je určené.** Ak je na správu budovy založené spoločenstvo vlastníkov bytov a nebytových priestorov v dome, povinnosť podľa prvej vety plní toto spoločenstvo. Ak je na správu domu uzatvorená zmluva o výkone správy, povinnosť podľa prvej vety plní správca (**§ 2c ods. 4 zákona č. 369/1990).**

**Novinkou sú zákonnom stanovené sankcie až do výšky 6 638 €**

§ 27b zákona 369/1990 Z. z.:

**Správne delikty**

Ods. 1: Správneho deliktu sa dopustí právnická osoba alebo fyzická osoba – podnikateľ:

* **ak nepožiada o určenie čísla** /d) poruší povinnosť podľa § 2c ods. 3/
* **ak nebude mať označenú budovu číslami na viditeľnom mieste** /e)poruší povinnosť podľa §2c ods.4/
* **staré veci ak nepožiada do 31.12.2015 o určenie čísel** /f) poruší povinnosť podľa § 30e/

**Nové stavby a stavby postavené po roku 1976**

Čo je potrebné doložiť k žiadosti o určení súpisného, prípadne orientačného čísla?

K žiadosti je potrebné doložiť:

* originál právoplatného kolaudačného rozhodnutia na stavbu alebo overená fotokópia
* originál geometrického plánu k nahliadnutiu a vyhotovená fotokópia s vyznačením, ktorá stavba je predmetom očíslovania
* zameranie adresného bodu v listinnej podobe (vyhláška č. 142/2015 Z.z)
* originál listu vlastníctva alebo doklad o inom práve k pozemku
* údaj o tom, či sa v budove nachádzajú byty

**Stavby postavené pred 1.10.1976**

Čo je potrebné doložiť k žiadosti o oznámení o pridelení súpisného, prípadne orientačného čísla?

K žiadosti je potrebné doložiť:

* kolaudačné (užívacie) povolenie, kúpnu zmluvu, darovaciu zmluvu alebo iný doklad, ktorým môže stavebník preukázať vlastníctvo k stavbe
* ak chýba akýkoľvek doklad k stavbe, žiadateľ predloží čestné vyhlásenie, v ktorom musí byť uvedené, kto bol stavebníkom stavby, v ktorom roku bola stavba postavená a daná do užívania. Vyhlásenie musí byť overené na obecnom úrade alebo notárskom úrade, kde občan zaplatí správny poplatok za overenie podpisu.

**Upozornenie:**

V prípade, že nevlastníte kolaudačné rozhodnutie alebo stavebné povolenie, požiadajte o vyhľadanie jeho kópie Štátny archív so sídlom v Bytči, pobočka Liptovský Mikuláš.

**Vybavuje:**

Obecný úrad Lazisko

**Zamestnanec, ktorý vybavuje danú činnosť:**

Mgr. Jana Glajzová , tel. 044/5592621, e-mail:lazisko@lazisko.sk, oulazisko@alconet.sk

**Lehota vybavenia:**

Do 30 dní